Budyšin (CS/SN). Na 1014. Budyskim nalěću wot 27. do 29. meje dožiwja wopytowarjo wjace hač 820 sobuskutkowacych w 65 skupinach na jewišćach Hłowneho torhošća, Žitnych kaž tež Mjasowych wikow. Po dlěšej přestawce budźe prěni raz zaso Serbski ludowy ansambl pódla, kotryž předstaji sobotu na Žitnych wikach swój serbski program z hudźbu a rejemi do nalěća.
Wosebje poručić chce Andreas Hennig z měšćanskeho kulturneho zarjada a šeforganizator swjedźenja hosćom młode jazzowe a rockowe duwo Kopornik z Budyšina, kotrež k wulkim nadźijam woprawnja. Wenzel Konjen za bijadłami a Judith Kellner na saksofonje hrajetaj sobotu wječor na Mjasowych wikach. Dobreho wothłosa w minjenymaj lětomaj dla přewjedu nětko třeći raz wječor elektroniskeje hudźby, a to pjatk na Butrowych wikach. Z kapału Jolly Jumper, Thomasom Stelzerom a jeho hudźbnikami, su znowa klasikarjo zastupjeni, kotřiž na žanym Budyskim nalěću pobrachować njesmědźa. Na swoje kóšty pak přińdu tohorunja fanojo šlagra, tanga a salsy. Show kubaskich salsa-rejwarjow budźe njedźelu wječor zdobom zakónčenje měšćanskeho swjedźenja.
pol_Latn szl_Latn